[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.8.2008

COM(2008) 502 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Δεύτερη έκθεση παρακολούθησης και αξιολόγησης σχετικά με την εφαρμογή της κοινής θέσης 2005/69/ΔΕΥ του Συμβουλίου

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Δεύτερη έκθεση παρακολούθησης και αξιολόγησης σχετικά με την εφαρμογή της κοινής θέσης 2005/69/ΔΕΥ του Συμβουλίου

Εισαγωγή

Ένας από τους βασικούς στόχους της Ένωσης είναι η παροχή υψηλού επιπέδου ασφάλειας στους πολίτες εντός ενός χώρου ελευθερίας, ασφάλειας και δικαιοσύνης. Προκειμένου να επιτευχθεί ο συγκεκριμένος στόχος, τα κράτη μέλη πρέπει να συνεργάζονται στενότερα, ιδιαίτερα όσον αφορά την ανταλλαγή πληροφοριών μεταξύ των αρμόδιων για την επιβολή του νόμου αρχών τους και μεταξύ των αρχών αυτών και των αντίστοιχων αρχών τρίτων χωρών.

Εκδοθέντα και μη συμπληρωμένα, κλαπέντα, απολεσθέντα ή υπεξαιρεθέντα διαβατήρια χρησιμοποιούνται για τη διαφυγή από την επιβολή του νόμου με σκοπό τη διάπραξη παράνομων πράξεων που μπορούν να θέσουν σε κίνδυνο την ασφάλεια της Ένωσης και καθενός από τα κράτη μέλη. Αποτελεσματική δράση μπορεί να αναληφθεί μόνο στο επίπεδο της Ένωσης, λόγω της ίδιας της φύσης της απειλής.

Όλα τα κράτη μέλη αποτελούν μέλη του διεθνούς οργανισμού εγκληματολογικής αστυνομίας («Interpol»). Για την εκπλήρωση της αποστολής της, η Interpol δημιούργησε μία βάση δεδομένων για τα κλαπέντα ταξιδιωτικά έγγραφα, η οποία επιτρέπει στα μέλη της Interpol να ανταλλάσουν μεταξύ τους δεδομένα για απολεσθέντα και κλαπέντα διαβατήρια.

Η κοινή θέση 2005/69/ΔΕΥ επιβάλλει στα κράτη μέλη την υποχρέωση να εξασφαλίζουν ότι οι αρμόδιες αρχές τους για την επιβολή του νόμου ανταλλάσσουν δεδομένα για εκδοθέντα και μη συμπληρωμένα διαβατήρια που έχουν κλαπεί, απολεσθεί ή υπεξαιρεθεί, και λαμβάνουν κατάλληλη μορφή για να εισαχθούν σε ένα συγκεκριμένο σύστημα πληροφοριών, ενώ ταυτόχρονα εξασφαλίζεται η τήρηση των εφαρμοστέων για την προστασία των δεδομένων κανόνων.

1. Βασικές απαιτήσεις της κοινής θέσης

Η κοινή θέση επιβάλει πέντε υποχρεώσεις στα κράτη μέλη:

- να ανταλλάσσουν όλα τα υφιστάμενα και μελλοντικά δεδομένα διαβατηρίου (όπως αυτά έχουν οριστεί) με την Interpol·

- να εξασφαλίζουν ότι τα δεδομένα αυτά ανταλλάσσονται με την Interpol αμέσως μετά την καταχώρισή τους στην εθνική βάση δεδομένων ή στο SIS·

- να ανταλλάσσουν τα δεδομένα αυτά μόνο με άλλα μέλη της Interpol που εξασφαλίζουν επαρκές επίπεδο προστασίας των δεδομένων προσωπικού χαρακτήρα, και το σεβασμό των θεμελιωδών δικαιωμάτων και ελευθεριών που αφορούν την αυτόματη επεξεργασία δεδομένων προσωπικού χαρακτήρα·

- να εξασφαλίζουν ότι οι αρμόδιες για την επιβολή του νόμου αρχές τους χρησιμοποιούν τη βάση δεδομένων της Interpol για να έχουν πρόσβαση σε αυτές τις πληροφορίες όποτε αυτό ενδείκνυται για την εκτέλεση των καθηκόντων τους και να δημιουργήσουν την υποδομή που απαιτείται για τη διευκόλυνση της αναζήτησης δεδομένων·

- να εξασφαλίζουν ότι θα αναλαμβάνουν την απαιτούμενη δράση, εάν υπάρχει σύμπτωση δεδομένων ("hit") με τη βάση δεδομένων της Interpol.

2. Σκοπός της έκθεσησ και μέθοδος αξιολόγησης

Το 2006, η Ευρωπαϊκή Επιτροπή υπέβαλε έκθεση στο Συμβούλιο σχετικά με την εφαρμογή της κοινής θέσης στα κράτη μέλη[1] («έκθεση του 2006»). Η έκθεση του 2006 κατέληγε στο συμπέρασμα ότι η εφαρμογή της κοινής θέσης από τα κράτη μέλη παρέμενε ελλιπής και διετύπωνε ορισμένες συστάσεις προς τα κράτη μέλη. Το Συμβούλιο ανέθεσε ως εκ τούτου στην Επιτροπή να υποβάλει μια δεύτερη έκθεση για να εξετάσει σε ποιο βαθμό τα κράτη μέλη έχουν εν τω μεταξύ λάβει τα κατάλληλα μέτρα[2].

Στο πλαίσιο της συγκεκριμένης αποστολής, η Επιτροπή απέστειλε, την 1η Ιουνίου 2007, ερωτηματολόγιο στα κράτη μέλη, για να διαπιστώσει την έκταση, τον τρόπο και τη μέθοδο εφαρμογής της κοινής θέσης, καθώς και τις βελτιώσεις που επήλθαν ενδεχομένως μετά την έκθεση του 2006.

Όλα τα κράτη μέλη απήντησαν. Ορισμένες πληροφορίες που διαβιβάστηκαν στην Επιτροπή ήταν διφορούμενες ή ελλιπείς, ή παρέπεμπαν στην εθνική νομοθεσία και σε άλλες διατάξεις χωρίς περαιτέρω διευκρινίσεις· ορισμένες άλλες βασίζονταν σε διαφορετικές ερμηνείες των ερωτήσεων εκ μέρους των κρατών μελών. Η Επιτροπή κάλεσε ως εκ τούτου τους εμπειρογνώμονες των κρατών μελών σε σύσκεψη με σκοπό να διασαφηνίσει τις απαντήσεις στο ερωτηματολόγιο και να αντλήσει συμπεράσματα. Η συγκεκριμένη σύσκεψη πραγματοποιήθηκε στις Βρυξέλλες στις 17 και 18 Σεπτεμβρίου 2007.

Η παρούσα έκθεση παρέχει μια επισκόπηση των γραπτών απαντήσεων στο ερωτηματολόγιο και επεξηγήσεις και πληροφορίες που χορηγήθηκαν προφορικά από τους εμπειρογνώμονες των κρατών μελών κατά την προαναφερόμενη σύσκεψη και βάσει αυτών αξιολογείται το επίπεδο εφαρμογής της κοινής θέσης.

3. Σύνοψη των απαντήσεων

3.1. Το κράτος μέλος σας εφήρμοσε την κοινή θέση σχετικά με την ανταλλαγή ορισμένων δεδομένων με την Interpol (2005/69/ΔΕΥ);

- Αν ναι, με ποιο τρόπο εφαρμόστηκε αυτή από το κράτος μέλος σας; Παρακαλείστε να διαβιβάσετε ενδεχομένως τα σχετικά μέτρα εφαρμογής.

- Αν όχι, το κράτος μέλος σας προτίθεται να την εφαρμόσει;

- Για τα κράτη μέλη που απήντησαν στο ερωτηματολόγιο για την εφαρμογή της κοινής θέσης το οποίο απεστάλη το 2006: υπήρξε αλλαγή της κατάστασής σας κατά τη διάρκεια του έτους 2006/2007;

Οι απαντήσεις των κρατών μελών στη συγκεκριμένη ερώτηση απέδειξαν ότι όλα τα κράτη μέλη θέσπισαν διατάξεις για την εφαρμογή της κοινής θέσης, αλλά ότι η συγκεκριμένη εφαρμογή βρίσκεται σε διαφορετικά στάδια. Ακόμη και αν, κατά τη στιγμή της απάντησης στο ερωτηματολόγιο, η Λετονία και η Σλοβακία δεν είχαν πλήρως θέσει σε εφαρμογή την κοινή θέση, αναμενόταν να το πράξουν μέχρι τα τέλη του 2007. Οι απαντήσεις αποδεικνύουν ότι, γενικά, σημειώθηκε σημαντική πρόοδος όσον αφορά την εφαρμογή της κοινής θέσης από την έκθεση του 2006.

3.2. Το κράτος μέλος σας ανταλλάσσει όλα τα δεδομένα που αναφέρονται σε εκδοθέντα και μη συμπληρωμένα διαβατήρια τα οποία έχουν κλαπεί, απολεσθεί ή υπεξαιρεθεί με την Interpol όπως επιβάλλεται από το άρθρο 3 παράγραφος 1 της κοινής θέσης 2005/69/ΔΕΥ; Αν το κράτος μέλος δεν ανταλλάσσει το σύνολο αυτών των δεδομένων σχετικά με τα διαβατήρια με την Interpol, παρακαλείσθε να προσδιορίσετε το ποσοστό στο οποίο ανέρχονται κατά προσέγγιση αυτές οι ανταλλαγές.

Οι απαντήσεις σημειώνουν ότι 22 κράτη μέλη ανταλλάσσουν όλα τα απαιτούμενα δεδομένα διαβατηρίου με την Interpol, ενώ 1 κράτος μέλος πρόκειται να το πράξει σύντομα. Ορισμένα κράτη μέλη υπερβαίνουν μάλιστα τις απαιτήσεις της κοινής θέσης και ανταλλάσσουν με την Interpol πληροφορίες σχετικά με απολεσθέντα ή κλαπέντα δελτία ταυτότητας.

Τα είδη δεδομένων που ανταλλάσσονται δεν είναι πάντοτε τόσο πλήρη όσο απαιτείται από την κοινή θέση σε 3 κράτη μέλη. Ειδικότερα, η Πολωνία παρέχει δεδομένα μόνο σχετικά με διαβατήρια που έχουν απολεσθεί ή κλαπεί ως συνέπεια εγκληματικής πράξης, η Ουγγαρία μόνο σχετικά με διαβατήρια που έχουν κλαπεί και η Πορτογαλία μόνο για μη συμπληρωμένα έγγραφα που έχουν κλαπεί.

3.3. Το κράτος μέλος σας ανταλλάσσει αμέσως με την Interpol, σύμφωνα με το άρθρο 3 παράγραφος 3 της κοινής θέσης 2005/69/ΔΕΥ, όλα τα δεδομένα σχετικά με τα διαβατήρια μετά την καταχώριση στην οικεία εθνική βάση δεδομένων ή στο SIS (εάν το κράτος μέλος σας συμμετέχει σε αυτό το σύστημα); Όσον αφορά τα κράτη μέλη που αναβάλλουν την αποστολή δεδομένων στην Interpol· παρακαλείσθε να περιγράψετε την πορεία των εργασιών, η οποία στο δικό σας σύστημα επεξεργασίας δεδομένων, προκαλεί καθυστέρηση μεταξύ της καταχώρισης των δεδομένων στην οικεία εθνική βάση δεδομένων ή, ενδεχομένως, στο SIS και της αποστολής στην Interpol.

Το άρθρο 3 παράγραφος 3 της κοινής θέσης προβλέπει ότι τα δεδομένα πρέπει να ανταλλάσσονται με την Interpol αμέσως μετά την καταχώρισή τους στην εθνική βάση ή στο SIS. Σημειώνεται ότι η κοινή θέση δεν στοχεύει να ρυθμίσει την περίοδο μεταξύ της δήλωσης απώλειας του διαβατηρίου και της καταχώρισης της πληροφορίας στην εθνική βάση δεδομένων.

Οι απαντήσεις στο ερωτηματολόγιο σημειώνουν ότι μόνο 11 κράτη μέλη έχουν επιτύχει αυτή την άμεση ανταλλαγή δεδομένων, ενώ 2 κράτη μέλη θα το πράξουν μόλις καταστεί λειτουργική η υποδομή τους. 8 κράτη μέλη ανταλλάσσουν τέτοια δεδομένα με την Interpol σε ημερήσια βάση, γεγονός το οποίο αποτελεί παραδεκτή πρακτική η οποία απέχει από το να είναι ιδανική. Η Ιταλία και η Ουγγαρία ανταλλάσσουν δεδομένα σε μηνιαία βάση και η Τσεχική Δημοκρατία σε εβδομαδιαία βάση.

3.4. Κάνει διάκριση η χώρα σας μεταξύ μελών της Interpol στα οποία διαβιβάζονται αυτά τα δεδομένα και μελών στα οποία δεν διαβιβάζονται σύμφωνα με το άρθρο 3 παράγραφος 1 της κοινής θέσης 2005/69/ΔΕΥ; Για ποιους λόγους η χώρα σας αποφασίζει για το ότι πρέπει να γίνει ή όχι μια τέτοια διάκριση; Υπάρχει αμοιβαιότητα; Όσον αφορά εκείνα τα κράτη μέλη που απήντησαν στο ερωτηματολόγιο που περιλαμβάνεται στην έκθεση του 2006; Έχετε τροποποιήσει την προσέγγισή σας;

Το άρθρο 3 παράγραφοι 1 και 5 της κοινής θέσης επιβάλλουν στα κράτη μέλη την υποχρέωση να διαμοιράζονται τα δεδομένα διαβατηρίου μόνο με άλλα μέλη της Interpol που εξασφαλίζουν επαρκές επίπεδο προστασίας των δεδομένων προσωπικού χαρακτήρα και τηρούν τα θεμελιώδη δικαιώματα και τις ελευθερίες που αφορούν την αυτόματη επεξεργασία δεδομένων προσωπικού χαρακτήρα. Οι απαντήσεις στο ερωτηματολόγιο αποδεικνύουν ότι οι Κάτω Χώρες είναι το μοναδικό κράτος μέλος που κάνει διάκριση μεταξύ των μελών της Ιnterpol, ενώ όλα τα άλλα κράτη μέλη δεν προβαίνουν σε τέτοια διάκριση.

Τα κράτη μέλη που δεν προβαίνουν σε τέτοια διάκριση βασίζουν την προσέγγισή τους σε δύο λόγους: (α) θεωρούν ότι οι πληροφορίες που αποστέλλονται στην Interpol, ιδιαίτερα ο αριθμός διαβατηρίου, δεν περιλαμβάνουν δεδομένα προσωπικού χαρακτήρα, και (β) πιστεύουν ότι είναι προς το συμφέρον τους να μπορούν να εντοπίσουν τα διαβατήριά τους σε οποιαδήποτε άλλη χώρα. Κατά τη συνεδρίαση των εμπειρογνωμόνων, τα κράτη μέλη διευκρίνισαν ότι το επαρκές επίπεδο προστασίας των δεδομένων προσωπικού χαρακτήρα και η τήρηση των θεμελιωδών ελευθεριών και δικαιωμάτων θεωρούνται ότι αποτελούν μέρος μιας αξιολόγησης του κινδύνου όταν καλούνται να ανταποκριθούν σε αιτήσεις επιβεβαίωσης της σύμπτωσης δεδομένων ή παροχής συμπληρωματικών πληροφοριών.

3.5. Ποιες λεπτομέρειες εφαρμογής έχει συμφωνήσει η χώρα σας με την Interpol για την ανταλλαγή όλων των δεδομένων διαβατηρίου που έχει στη διάθεσή της σύμφωνα με το άρθρο 3 παράγραφος 2 της κοινής θέσης 2005/69/ΔΕΥ; Όσον αφορά τα κράτη μέλη που δεν έχουν θεσπίσει αυτές τις λεπτομέρειες εφαρμογής· θεωρείτε επαρκείς τους κανόνες της Interpol; Όσον αφορά τα κράτη μέλη που έχουν απαντήσει στο ερωτηματολόγιο που περιλαμβάνεται στην έκθεση του 2006: έχετε εφαρμόσει αυτές τις λεπτομέρειες εφαρμογής προκειμένου να διαβιβάσετε πραγματικά κληρονομημένα δεδομένα;

Κανένα κράτος μέλος δεν έχει θεσπίσει ιδιαίτερες λεπτομέρειες εφαρμογής για την ανταλλαγή δεδομένων διαβατηρίου με την Interpol. Τα κράτη μέλη φαίνεται να θεωρούν ότι οι κανόνες και τα συστήματα της Interpol, όπως το σύστημα I-24/7, προσφέρουν επαρκείς διασφαλίσεις.

3.6. Ποιες αρμόδιες αρχές για την επιβολή του νόμου έχουν το δικαίωμα να αναζητούν πληροφορίες στη βάση δεδομένων της Interpol για τους σκοπούς της κοινής θέσης στη χώρα σας, σύμφωνα με το άρθρο 3 παράγραφος 4 της κοινής θέσης 2005/69/ΔΕΥ, και για ποια καθήκοντα συμβουλεύονται τη βάση δεδομένων; Όσον αφορά εκείνα τα κράτη μέλη που έχουν ήδη προσδιορίσει τις συγκεκριμένες αρχές στις απαντήσεις στο ερωτηματολόγιο που περιλαμβάνονται στην έκθεση του 2006: παρακαλείσθε να εξειδικεύσετε τα καθήκοντα για τα οποία οι συγκεκριμένες αρχές συμβουλεύονται τη βάση δεδομένων της Interpol.

Σε κάθε περίπτωση οι αστυνομικές αρχές έχουν το δικαίωμα να αναζητούν πληροφορίες στη βάση δεδομένων της Interpol, εκτός από την Ελλάδα στην οποία ένα τέτοιο δικαίωμα διαθέτει μόνο το εθνικό κεντρικό γραφείο της Interpol (NCB). Πρέπει να σημειωθεί ότι στα περισσότερα κράτη μέλη, οι εθνικές υπηρεσίες πληροφοριών θεωρούνται ότι αποτελούν μέρος των αστυνομικών αρχών.

Στα περισσότερα κράτη μέλη, πέραν των αστυνομικών αρχών, υπάρχουν και άλλες αρχές επιβολής του νόμου που έχουν το δικαίωμα να αναζητούν πληροφορίες στη βάση δεδομένων της Interpol. Για παράδειγμα, η συνοριοφυλακή και η τελωνειακή υπηρεσία έχουν το δικαίωμα να αναζητούν πληροφορίες στη βάση δεδομένων στην Πολωνία, η συνοριοφυλακή και η μεταναστευτική υπηρεσία στη Λετονία, η συνοριοφυλακή στην Ιταλία και η βασιλική στρατιωτική αστυνομία στις Κάτω Χώρες.

3.7. Έχει η χώρα σας αναπτύξει προσανατολισμούς και/ή κατάρτιση για τις υποθέσεις στις οποίες θεωρείται ενδεδειγμένη η αναζήτηση πληροφοριών από τη βάση δεδομένων της Interpol; Όσον αφορά εκείνα τα κράτη μέλη που έχουν ήδη αναφέρει μια τέτοια ανάπτυξη στις απαντήσεις στο ερωτηματολόγιο που περιλαμβάνεται στην έκθεση του 2006, πώς εξασφαλίζει η χώρα σας ότι γίνεται η κατάλληλη άντληση πληροφοριών;

Οι απαντήσεις υποδεικνύουν ότι 17 κράτη μέλη έχουν αναπτύξει ορισμένες κατευθυντήριες γραμμές ή κατάρτιση για τη χρήση της βάσης δεδομένων της Interpol. Σε ορισμένα άλλα κράτη μέλη παρέχονται ορισμένοι προσανατολισμοί στους αξιωματούχους που έχουν πρόσβαση στη βάση δεδομένων. Γενικά εντούτοις τα κράτη μέλη φαίνεται να θεωρούν δεδομένο ότι δεν χρειάζονται εξηγήσεις για τη βάση δεδομένων και ότι αρκεί η απλή ύπαρξη της βάσης δεδομένων. Αναφέρουν ότι δεν υπάρχουν ειδικές ανάγκες κατάρτισης ή προσανατολισμού των αρχών επιβολής του νόμου προκειμένου να χρησιμοποιούν τη βάση δεδομένων της Interpol.

3.8. Έχει η χώρα σας ήδη δημιουργήσει την υποδομή που απαιτείται για να διευκολύνει την άντληση πληροφοριών σύμφωνα με το άρθρο 3 παράγραφος 4 της κοινής θέσης 2005/69/ΔΕΥ;

- Αν ναι, παρακαλείσθε να χορηγήσετε περιγραφή της σχετικής υποδομής.

- Όσον αφορά εκείνα τα κράτη μέλη που απήντησαν στη συγκεκριμένη ερώτηση στο ερωτηματολόγιο που περιλαμβανόταν στην έκθεση του 2006: έχουν έκτοτε υπάρξει αλλαγές στην κατάστασή σας;

- Οι αρμόδιες αρχές σας έχουν άμεση πρόσβαση στη βάση δεδομένων Interpol; Εάν η πρόσβαση είναι έμμεση, παρακαλείσθε να περιγράψετε την ροή των εργασιών.

Τα περισσότερα κράτη μέλη χρησιμοποιούν τα δεδομένα διαβατηρίου στη βάση δεδομένων της Interpol αποκλειστικά για σκοπούς έρευνας. Μόνο μερικά κράτη μέλη χρησιμοποιούν τη βάση δεδομένων εξίσου για σκοπούς ελέγχου. Αυτά τα τελευταία χορήγησαν ή πρόκειται να χορηγήσουν πρόσβαση σε συνοριακούς υπαλλήλους που είναι σε θέση να αναζητούν πληροφορίες στη βάση δεδομένων δια χειρός ή αυτόματα στα σημεία διέλευσης των συνόρων, χρησιμοποιώντας τα εργαλεία I-24/7 και MIND & FIND που παρέχονται από την Ιnterpol.

Οι περισσότερες από τις απαντήσεις των κρατών μελών υποδεικνύουν ότι τα κράτη μέλη δεν έχουν δώσει ιδιαίτερα δυναμική ερμηνεία στο άρθρο 3 παράγραφος 4 της κοινής θέσης και θεωρούν ως επί το πλείστον ότι η απλή παροχή της δυνατότητας πρόσβασης σε αρμόδιες αρχές επαρκεί για να ικανοποιηθούν οι απαιτήσεις του συγκεκριμένου άρθρου. Αυτό φαίνεται να αντιβαίνει στη διατύπωση του άρθρου, και ιδιαίτερα στην υποχρέωση των κρατών μελών να «εξασφαλίζουν» ότι οι αρμόδιες για την επιβολή του νόμου αρχές αντλούν πληροφορίες από τη βάση δεδομένων της Ιnterpol, όποτε αυτό ενδείκνυται.

3.9. Πέραν της συμμόρφωσης με την εθνική νομοθεσία για την προστασία των δεδομένων, η χώρα σας θεσπίζει οποιοδήποτε άλλο μέτρο για να εξασφαλίσει επαρκές επίπεδο προστασίας των δεδομένων προσωπικού χαρακτήρα στη σχετική χώρα μέλος της Interpol και το σεβασμό των θεμελιωδών δικαιωμάτων και ελευθεριών όσον αφορά την αυτόματη επεξεργασία δεδομένων προσωπικού χαρακτήρα σύμφωνα με το άρθρο 3 παράγραφος 5 της κοινής θέσης 2005/69/ΔΕΥ; Αυτές οι ανταλλαγές δεδομένων έχουν δώσει λαβή για καταγγελίες πολιτών;

Οι απαντήσεις καταδεικνύουν ότι τα κράτη μέλη, εξαιρουμένων των Κάτω Χωρών, οι οποίες περιορίζουν τις ζώνες στις οποίες τα δεδομένα τους είναι διαθέσιμα, δεν λαμβάνουν ιδιαίτερα μέτρα για να κατοχυρώσουν επαρκές επίπεδο προστασίας των δεδομένων προσωπικού χαρακτήρα στη σχετική χώρα μέλος της Ιnterpol και την τήρηση των θεμελιωδών ελευθεριών και δικαιωμάτων σχετικά με την αυτόματη επεξεργασία αυτών των δεδομένων. Όλα τα κράτη μέλη θεωρούν ότι η εθνική τους νομοθεσία είναι επαρκής. Το Βέλγιο, η Κύπρος, η Βουλγαρία, η Ελλάδα και η Πορτογαλία θεωρούν ότι τα δεδομένα σχετικά με τα διαβατήρια που αποτελούν το αντικείμενο ανταλλαγών με την Interpol δεν αποτελούν δεδομένα προσωπικού χαρακτήρα.

Δεν αναφέρθηκε από τα κράτη μέλη καμία περίπτωση καταγγελίας πολιτών σε σχέση με ανταλλαγές δεδομένων με την Interpol.

3.10. Παρακαλείσθε να χορηγήσετε στατιστικές για τον αριθμό των περιπτώσεων σύμπτωσης δεδομένων (hits) με τη βάση δεδομένων της Interpol που έγιναν από τις αρμόδιες αρχές σας κατά τη διάρκεια των τελευταίων 12 μηνών. Ποιος είναι κατά μέσο όρο ο χρόνος που χρειάζεται να αναμένουν οι αρμόδιες αρχές σας για να λάβουν επιβεβαίωση της σύμπτωσης δεδομένων (hit) και συμπληρωματικές πληροφορίες μετά από μία σύμπτωση δεδομένων;

Τα περισσότερα κράτη μέλη δεν τηρούν στατιστικές για τον αριθμό των περιπτώσεων σύμπτωσης δεδομένων (hits) με τη βάση δεδομένων της Interpol που επιτεύχθηκαν από τις αρμόδιες αρχές τους και δεν είναι σε θέση να χορηγήσουν στοιχεία. Τα στοιχεία αυτά διαβιβάστηκαν από την Interpol και αναφέρουν ότι σημειώθηκαν 1 599 περιπτώσεις σύμπτωσης δεδομένων στην ΕΕ μεταξύ Ιανουαρίου και Αυγούστου 2007, έναντι 191 κατά τη διάρκεια της ίδιας περιόδου το 2005.

Οι απαντήσεις στο ερωτηματολόγιο προσδιορίζουν ότι η μέση διάρκεια αναμονής των αρμοδίων υπηρεσιών για να λάβουν την επιβεβαίωση της σύμπτωσης δεδομένων κυμαινόταν μεταξύ «δευτερολέπτων» μέχρι «μηνών», ή ακόμα ότι δεν είχαν «ουδέποτε λάβει επιβεβαίωση», ακόμη και αν 13 κράτη μέλη δεν ήταν σε θέση να χορηγήσουν κανένα τέτοιο μέσο όρο.

Η μέση διάρκεια αναμονής για την απόκτηση συμπληρωματικών πληροφοριών μετά από μια σύμπτωση δεδομένων κυμαινόταν μεταξύ «24 ωρών» έως «10 ημερών»· σε ορισμένες περιπτώσεις, οι αρμόδιες υπηρεσίες δεν έλαβαν «καμία συμπληρωματική πληροφορία». 17 κράτη μέλη δεν μπόρεσαν να κοινοποιήσουν στατιστικές αυτού του είδους, είτε επειδή δεν τις διέθεταν είτε επειδή η προθεσμία απάντησης διαφέρει σημαντικά ανάλογα με την σχετική τρίτη χώρα.

3.11. Παρακαλείσθε να χορηγήσετε στατιστικές για το μέσο αριθμό αιτήσεων επιβεβαίωσης της σύμπτωσης δεδομένων (hit) τις οποίες σας απέστειλαν οι αρμόδιες υπηρεσίες άλλων κρατών μελών κατά τη διάρκεια των 12 τελευταίων μηνών, αφού υπήρξε σύμπτωση δεδομένων με τη βάση της Ιnterpol. Ποια είναι η μέση προθεσμία απάντησης σε αυτές τις αιτήσεις επιβεβαίωσης και στις αιτήσεις συμπληρωματικών πληροφοριών μετά από σύμπτωση δεδομένων;

Οι απαντήσεις απέδειξαν ότι 18 κράτη μέλη δεν τηρούν στατιστικές σχετικά με τον αριθμό των αιτήσεων επιβεβαίωσης της σύμπτωσης δεδομένων που τους έχουν διαβιβαστεί από άλλα κράτη μέλη ή από άλλες χώρες μέλη της Interpol. Η μέση προθεσμία απάντησης σε αυτές τις αιτήσεις κυμαινόταν μεταξύ «λεπτών» και «λίγων ωρών», ενώ ο μέσος χρόνος για την παροχή συμπληρωματικών πληροφοριών είναι σημαντικά μεγαλύτερος, με ένα κράτος μέλος να αναφέρει ότι μπορεί να ανέλθει μέχρι και σε 4 εβδομάδες.

4. Ειδικά συμπεράσματα

Προκειμένου να δοθεί άποψη συνόλου της εφαρμογής της κοινής θέσης, ενδείκνυται, για μια φορά ακόμα, να επαναλάβουμε τις 5 θεμελιώδεις υποχρεώσεις που ανατίθενται στα κράτη μέλη, όπως αυτές καθορίστηκαν προηγουμένως.

4.1. Ανταλλαγή όλων των υφιστάμενων και μελλοντικών δεδομένων διαβατηρίου (όπως αυτά έχουν οριστεί) με την Interpol

Κατά τη στιγμή της σύνταξης της παρούσας έκθεσης, υποτίθεται ότι όλα τα κράτη μέλη έχουν εφαρμόσει την κοινή θέση και ανταλλάσσουν δεδομένα διαβατηρίου με την Interpol. Αυτό επαληθεύεται από την Interpol. Το συγκεκριμένο αποτέλεσμα καταδεικνύει ότι από την έκθεση του 2006, όλα τα κράτη μέλη έχουν αναλάβει θετικές πρωτοβουλίες για να συμμορφωθούν με τις υποχρεώσεις τους.

Εντούτοις, 3 κράτη μέλη δεν ανταλλάσσουν όλα τα είδη δεδομένων διαβατηρίου που απαιτούνται με την Interpol. Πράγματι, η Πολωνία διαβιβάζει μόνο δεδομένα που αφορούν διαβατήρια που έχουν απολεσθεί ή κλαπεί ως συνέπεια εγκληματικής πράξης, η Ουγγαρία μόνο για κλαπέντα διαβατήρια και η Πορτογαλία μόνο για μη συμπληρωμένα κλαπέντα έγγραφα. Από την άλλη πλευρά, σε ορισμένες υποθέσεις κράτη μέλη υπερβαίνουν τις απαιτήσεις της κοινής θέσης παρέχοντας, για παράδειγμα, πληροφορίες για τα δελτία ταυτότητας και τις άδειες οδήγησης.

Ορισμένα κράτη μέλη επεσήμαναν προβλήματα σχετικά με την εφαρμογή της κοινής θέσης και τη λειτουργία της βάσης δεδομένων της Interpol. Η Λετονία υπογράμμισε ότι η βάση δεν περιλαμβάνει ειδικό πεδίο με τον τίτλο «διαβατήριο αλλοδαπού» και αυτό δημιουργεί πρόβλημα κάθε φορά που θα πρέπει να καταχωριστεί αυτό το είδος πληροφορίας. Η Πορτογαλία εξέφρασε παρόμοιες ανησυχίες όσον αφορά τα πλαστά διαβατήρια και η Γερμανία όσον αφορά έγγραφα που έχουν υπεξαιρεθεί χωρίς να έχουν απολεσθεί η κλαπεί. Για την επίλυση αυτών των προβλημάτων τα κράτη μέλη πρότειναν την υιοθέτηση του λεξικού και του καταλόγου FADO (μητρώο γνησίων και πλαστών εγγράφων) για την κοινή θέση και για τους σκοπούς της βάσης δεδομένων της Interpol.

Ανεξάρτητα από τα προβλήματα που επισημάνθηκαν, οι στατιστικές της Interpol καταδεικνύουν ότι οι καταχωρίσεις πληροφοριών που πραγματοποιούνται από τα κράτη μέλη της ΕΕ στη δική της βάση δεδομένων ανήλθαν σε 11 237 207 μεταξύ Ιανουαρίου και Αυγούστου 2007, έναντι 6 150 494 κατά τη διάρκεια της ίδιας περιόδου του 2005. Αυτά τα στοιχεία επιβεβαιώνουν τη σημαντική βελτίωση που επήλθε στις ανταλλαγές δεδομένων από την έκθεση του 2006. Επιπλέον, οι καταχωρίσεις που πραγματοποιήθηκαν από τα κράτη μέλη της ΕΕ κατά τη διάρκεια αυτής της περιόδου αντιπροσωπεύουν περισσότερο από τα δύο τρίτα του συνολικού αριθμού καταχωρίσεων, γεγονός που αποδεικνύει τη σημαντική πρόοδο που σημειώθηκε όσον αφορά τη συμμετοχή στο συγκεκριμένο σύστημα καθώς και τον ουσιαστικό ρόλο που διαδραματίζουν τώρα τα κράτη μέλη της ΕΕ στην ενίσχυση των ικανοτήτων της Interpol.

4.2. Εξασφάλιση ότι τα δεδομένα αυτά ανταλλάσσονται με την Interpol αμέσως μετά την καταχώρισή τους στην οικεία εθνική βάση δεδομένων ή στο SIS

Παρά το γεγονός ότι οι απαντήσεις των κρατών μελών παρουσιάζουν θετική εξέλιξη από την έκθεση του 2006, υπάρχουν περιθώρια περαιτέρω βελτίωσης όσον αφορά την εφαρμογή από τα κράτη μέλη.

Μόνον 11 κράτη μέλη έχουν επιτύχει άμεση καταχώριση στη βάση δεδομένων της Interpol, μετά την καταχώρισή τους στην οικεία εθνική βάση δεδομένων, και δύο άλλα κράτη μέλη αναμένεται να το πράξουν λίαν συντόμως. Οκτώ κράτη μέλη ανταλλάσσουν τέτοιου είδους δεδομένα σε ημερήσια βάση. Όμως, στον τομέα της επιβολής του νόμου, ο χρόνος έχει ουσιαστική σημασία και μόνον η άμεση καταχώριση μπορεί να κριθεί ικανοποιητική. Η ανταλλαγή δεδομένων σε μηνιαία ή εβδομαδιαία βάση είναι εντελώς απρόσφορη για τους σκοπούς της κοινής θέσης.

Είναι σημαντικό για τα κράτη μέλη να ανταλλάσσουν αμέσως δεδομένα με την Interpol, δεδομένου ότι αυτό θα βελτιώσει την αξία των πληροφοριών αλλά, κατά γενικό τρόπο, την αξία του μηχανισμού ανταλλαγής στο σύνολό του. Συνιστάται στα κράτη μέλη να λάβουν τα απαραίτητα μέτρα για να επανορθώσουν τη μη συμμόρφωσή τους με αυτή την απαίτηση της κοινής θέσης.

4.3. Ανταλλαγή των δεδομένων αυτών μόνο με άλλα μέλη της Interpol που εξασφαλίζουν επαρκές επίπεδο προστασίας των δεδομένων προσωπικού χαρακτήρα

Το άρθρο 3 παράγραφοι 1 και 5 της κοινής θέσης επιβάλλει τα κράτη μέλη την υποχρέωση να κατοχυρώνουν ότι η ανταλλαγή δεδομένων διαβατηρίου ανταποκρίνεται στην προϋπόθεση σύμφωνα με την οποία η χώρα μέλος της Interpol που λαμβάνει τις πληροφορίες εξασφαλίζει επαρκές επίπεδο προστασίας των δεδομένων προσωπικού χαρακτήρα και τηρεί τα θεμελιώδη δικαιώματα που αφορούν την αυτόματη επεξεργασία αυτών των δεδομένων. Από όλα τα κράτη μέλη, μόνον οι Κάτω Χώρες επέλεξαν να περιορίσουν τους αποδέκτες των δεδομένων διαβατηρίου για να συμμορφωθούν με την προαναφερόμενη υποχρέωση της κοινής θέσης.

Όλα τα άλλα κράτη μέλη επικαλούνται δύο λόγους για τους οποίους δεν περιόρισαν αυτή την πρόσβαση στα δικά τους δεδομένα διαβατηρίου. Πρώτον, η πλειοψηφία των κρατών μελών σημείωσε ότι δεν θεωρεί τους αριθμούς διαβατηρίων ως «δεδομένα προσωπικού χαρακτήρα». Ως εκ τούτου, τα εν λόγω κράτη μέλη θεωρούν ότι η τροφοδότηση ή η αναζήτηση πληροφοριών στη βάση δεδομένων της Interpol δεν θα καταλήξει σε οποιαδήποτε ανταλλαγή δεδομένων προσωπικού χαρακτήρα. Στη συγκεκριμένη βάση, τα περισσότερα κράτη μέλη δεν θεωρούν ότι παραβιάζουν τις υποχρεώσεις που υπέχουν σύμφωνα με την κοινή θέση μη περιορίζοντας την πρόσβαση στα δικά τους δεδομένα διαβατηρίου. Δεύτερον, θεωρούν ότι, από την άποψη της επιβολής του νόμου και προς όφελος των πολιτών τους, έχουν συμφέρον να γνωρίζουν πότε ένα από τα δικά τους διαβατήρια εντοπίζεται σε άλλα μέρη του κόσμου. Όλα τα κράτη μέλη πιστεύουν ότι οι προβληματισμοί που αφορούν την επάρκεια προστασίας των δεδομένων και τα θεμελιώδη δικαιώματα πρέπει να λαμβάνονται υπόψη μόνον στη φάση της παρακολούθησης της σύμπτωσης δεδομένων (hit) με τη βάση της Interpol, προκειμένου να επιβεβαιωθούν αυτά ή να χορηγηθούν συμπληρωματικές πληροφορίες. Αυτή η παρακολούθηση γίνεται για κάθε περίπτωση χωριστά αφού διεξαχθεί αξιολόγηση των κινδύνων με βάση την αναλογικότητα και την αναγκαιότητα.

Στην περίπτωση των μη συμπληρωμένων διαβατηρίων, η τροφοδότηση της βάσης δεδομένων της Interpol ή η αναζήτηση δεδομένων σε αυτήν δεν θα καταλήξει σε καμία ανταλλαγή δεδομένων προσωπικού χαρακτήρα, και δεν τίθεται το ζήτημα της κατοχύρωσης επαρκούς επιπέδου προστασίας των δεδομένων του αποδέκτη. Στην περίπτωση διαβατηρίων που έχουν εκδοθεί, ακόμα και αν η τροφοδότηση της βάσης δεδομένων της Interpol ή η αναζήτηση δεδομένων σε αυτή θα αφορά μόνον τον αριθμό διαβατηρίου, είναι απαραίτητο να ληφθούν μέτρα για την προστασία των δεδομένων προσωπικού χαρακτήρα, επειδή τα δεδομένα για τα διαβατήρια που έχουν εκδοθεί αποτελούν πληροφορίες οι οποίες αφορούν πρόσωπο του οποίου η ταυτότητα μπορεί να εξακριβωθεί.

Το γεγονός ότι μόνον ένα κράτος μέλος καταβάλλει την προσπάθεια να διακρίνει με ποιες χώρες ανταλλάσσει δεδομένα διαβατηρίου, αποδεικνύει την έκδηλη επιθυμία των κρατών μελών να τυγχάνουν σχετικής ελευθερίας κατά την ανταλλαγή των δεδομένων τους, καθώς και απουσία ενδιαφέροντος ως προς την ύπαρξη ή μη επαρκούς επιπέδου προστασίας των δεδομένων προσωπικού χαρακτήρα από τα κράτη με τα οποία ανταλλάσσουν δεδομένα. Όταν δεν ανταλλάσσονται δεδομένα προσωπικού χαρακτήρα, η συγκεκριμένη πρακτική είναι εμφανώς αποδεκτή. Σε όλες τις άλλες περιπτώσεις, η Επιτροπή συστήνει στα κράτη μέλη να εξασφαλίζουν εξ αρχής την τήρηση των απαιτήσεων όσον αφορά την προστασία των δεδομένων προσωπικού χαρακτήρα κατά την τροφοδότηση της βάσης δεδομένων της Interpol ή την αναζήτηση πληροφοριών σε αυτήν και να επιλέγουν να περιορίζουν τους αποδέκτες των δεδομένων της για εκδοθέντα διαβατήρια κατά τρόπον ώστε να συμμορφώνονται με την υποχρέωση που προβλέπεται από το άρθρο 3 παράγραφοι 1 και 5 της κοινής θέσης.

Επιπλέον, το άρθρο 3 παράγραφος 1 παρέχει στα κράτη μέλη την επιλογή να ανταλλάσσουν μόνο δεδομένα διαβατηρίου με άλλες χώρες Interpol που ανταλλάσσουν εξίσου τέτοια δεδομένα. Παρά το γεγονός ότι τα περισσότερα κράτη μέλη θεωρούν αυτήν την αμοιβαιότητα σημαντική, πιστεύουν και στην συγκεκριμένη περίπτωση ότι αυτό ισχύει μόνο στο στάδιο της συνέχειας που δίνεται σε μια σύμπτωση δεδομένων με τη βάση της Interpol (hit).

4.4. Εξασφάλιση ότι οι αρμόδιες για την επιβολή του νόμου αρχές τους χρησιμοποιούν τη βάση δεδομένων της Interpol για να έχουν πρόσβαση σε αυτές τις πληροφορίες όποτε αυτό ενδείκνυται για την εκτέλεση των καθηκόντων τους και δημιουργούν την υποδομή που απαιτείται για τη διευκόλυνση της αναζήτησης δεδομένων

Παρά το γεγονός ότι η κοινή θέση επιβάλλει στα κράτη μέλη, προκαταβολικά, την υποχρέωση να δημιουργούν τις απαραίτητες υποδομές και να εξασφαλίζουν ότι οι αρμόδιες για την επιβολή του νόμου αρχές τους αναζητούν πληροφορίες στη βάση δεδομένων της Interpol όποτε αυτό ενδείκνυται, τα εν λόγω κράτη μέλη δεν φαίνεται να έχουν αναλάβει πράγματι τις απαραίτητες πρωτοβουλίες για να συμμορφωθούν με αυτή την υποχρέωση.

Οι απαντήσεις φαίνεται να υποδεικνύουν ότι το μεγαλύτερο μέρος των κρατών μελών χρησιμοποιούν τα δεδομένα διαβατηρίου της βάσης δεδομένων της Interpol αποκλειστικά για τους σκοπούς της έρευνας, γεγονός που αντικατοπτρίζει την κυρίαρχη ιδέα ότι παρέχοντας απλά πρόσβαση στη βάση δεδομένων της Interpol στις αρχές τους που είναι υπεύθυνες για την επιβολή του νόμου, «εξασφαλίζουν» ότι αυτή η πολύτιμη πηγή πληροφοριών χρησιμοποιείται πραγματικά. Σε ορισμένα κράτη μέλη, η πρόσβαση στη βάση δεδομένων είναι εφικτή μόνο μέσω των εθνικών κεντρικών γραφείων (NCB), ενώ άλλα χορηγούν αυτή την πρόσβαση σε αξιωματούχους της αστυνομίας ειδικά εξουσιοδοτημένους και εκπαιδευμένους προς το σκοπό αυτό.

Βεβαίως, δρώντας κατ’ αυτό τον τρόπο, τα κράτη μέλη, εκτός από το γεγονός ότι δεν συμμορφώνονται με την κοινή θέση, χάνουν τα πραγματικά προτερήματα που προσφέρει η συγκεκριμένη βάση δεδομένων για την καταπολέμηση του σοβαρού και οργανωμένου εγκλήματος και της τρομοκρατίας.

Μόνο ορισμένα κράτη μέλη επέκτειναν τη χρήση της βάσης δεδομένων σε δραστηριότητες ελέγχου. Η παροχή άμεσης πρόσβασης στη βάση δεδομένων στους συνοριοφύλακες είναι ουσιαστικής σημασίας για να μεγιστοποιηθούν τα οφέλη της κοινής θέσης, δεδομένου ότι πρόκειται για το σημείο στο οποίο μπορεί να εμφανιστεί ένα αναζητούμενο διαβατήριο.

Η Αυστρία, η Γαλλία, η Γερμανία, η Κύπρος, η Φινλανδία, η Πολωνία, η Λιθουανία, το Λουξεμβούργο και η Ιρλανδία έχουν χορηγήσει ή πρόκειται να χορηγήσουν πρόσβαση στη συγκεκριμένη βάση δεδομένων στους συνοριοφύλακες, οι οποίοι μπορούν στο εξής να αναζητούν πληροφορίες στη βάση δεδομένων δια χειρός ή αυτόματα στα σημεία συνοριακής διέλευσης. Η πρόσβαση πραγματοποιείται γενικά μέσω των εργαλείων «I-24/7» και «MIND&FIND» που παρέχονται από την Interpol. Η συγκεκριμένη πρακτική συστήνεται ως η βέλτιστη χρήση της βάσης δεδομένων της Interpol. Η Επιτροπή συστήνει επίσης στα κράτη μέλη να της χορηγούν κατάλογο των «αρμόδιων υπηρεσιών επιβολής του νόμου» σύμφωνα με το εθνικό δίκαιο κατά την έννοια των άρθρων 1 και 3 της κοινής θέσης.

Παρά το γεγονός ότι υπολείπονται ακόμα να γίνουν πολλά έτσι ώστε όλα τα κράτη μέλη να εκπληρώνουν απόλυτα την υποχρέωση χορήγησης πρόσβασης στη βάση δεδομένων Interpol, οι στατιστικές της Interpol αποδεικνύουν ότι έχει σημειωθεί σημαντική αύξηση των ερευνών που διεξάγονται στη βάση δεδομένων από τα κράτη μέλη. Κατά τη διάρκεια της περιόδου μεταξύ Ιανουαρίου και Αυγούστου 2007 τα κράτη μέλη πραγματοποίησαν 4 202 000 έρευνες σε σύγκριση με τις 6 692 έρευνες που πραγματοποιήθηκαν την ίδια περίοδο του έτους 2005.

4.5. Εξασφάλιση ότι θα αναλαμβάνουν την απαιτούμενη δράση, εάν υπάρχει σύμπτωση δεδομένων ("hit") με τη βάση δεδομένων της Interpol

Παρά το γεγονός ότι ελάχιστα κράτη μέλη ήταν σε θέση να χορηγήσουν στατιστικές και μέσους όρους στις απαντήσεις τους, μια ειδική συνεδρίαση που διοργανώθηκε στο πλαίσιο της σύσκεψης εμπειρογνωμόνων επέτρεψε να τεθούν συγκεκριμένα ερωτήματα και να διατυπωθούν συστάσεις σχετικά με το συγκεκριμένο ζήτημα.

Τα κράτη μέλη έκαναν διάκριση μεταξύ των αιτήσεων επιβεβαίωσης της σύμπτωσης δεδομένων (hit) και της παροχής συμπληρωματικών πληροφοριών ανάλογα με το κατά πόσον οι συγκεκριμένες αιτήσεις έχουν διατυπωθεί στο πλαίσιο έρευνας ή μετά από έλεγχο στα σύνορα. Όλα τα κράτη μέλη συμφώνησαν ότι η προθεσμία απάντησης στην αίτηση είναι ιδιαίτερα σημαντική σ’ αυτή την τελευταία περίπτωση, επειδή μπορούν να θιγούν τα δικαιώματα των πολιτών.

Ένα από τα στοιχεία τα οποία θεωρούνται σημαντικά από τα κράτη μέλη για την αποτελεσματικότητα και την ταχύτητα της συνέχειας που δίνεται στις συμπτώσεις δεδομένων με τη βάση της Interpol είναι η αύξηση του προσωπικού των εθνικών κεντρικών γραφείων, κατά τρόπο ώστε να υπάρχει δυνατότητα να λειτουργούν σε 24ωρη βάση καθόλη τη διάρκεια της εβδομάδας και η παροχή στα γραφεία αυτά πρόσβασης στις εθνικές βάσεις δεδομένων για τα διαβατήρια και στις φωτογραφίες των κατόχων διαβατηρίων. Αυτά τα δύο μέτρα θα επέτρεπαν να αυξηθεί σημαντικά η ταχύτητα και η αποτελεσματικότητα της συνέχειας που δίνεται στις αιτήσεις επιβεβαίωσης της σύμπτωσης δεδομένων (hit).

Τα κράτη μέλη διάκεινται επίσης ευνοϊκά στην υιοθέτηση ορισμένων κανόνων σχετικά με τις συγκεκριμένες απαντήσεις, όπως η συμφωνία για μια μέγιστη προθεσμία απάντησης. Αυτό θα μπορούσε αρχικά να εγκριθεί μεταξύ κρατών μελών και αργότερα να επεκταθεί σε όλες τις χώρες μέλη της Interpol.

5. Γενικά Συμπεράσματα

Η εφαρμογή της κοινής θέσης βελτιώθηκε σημαντικά από την έκθεση του 2006. Τα κράτη μέλη ανέλαβαν πολλές πρωτοβουλίες για να εκπληρώσουν τις υποχρεώσεις τους. Εντούτοις, η εφαρμογή της κοινής θέσης υπό την πλήρη έννοια του όρου παραμένει ελλιπής και απαιτεί πιο δυναμικές και συνεχείς προσπάθειες εκ μέρους των κρατών μελών.

Παράρτημα 1

ΣΤΑΤΙΣΤΙΚΕΣ INTERPOL

1. Συμμετοχή των κρατών μελών στη βάση δεδομένων για τα ταξιδιωτικά έγγραφα που έχουν κλαπεί

2005 | 2007 |

18 | 27 |

2. Συνεισφορά κάθε κράτους μέλους στη βάση δεδομένων για τα ταξιδιωτικά έγγραφα που έχουν κλαπεί

Κράτος μέλος | Αριθμός εγγράφων που έχουν αποσταλεί |

Αυστρία | 113 769 |

Βέλγιο | 342 104 |

Βουλγαρία | 63 |

Κύπρος | 3 743 |

Τσεχική Δημοκρατία | 611 814 |

Δανία | 120 |

Εσθονία | 100 126 |

Φινλανδία | 90 251 |

Γαλλία | 15 179 |

Γερμανία | 1 969 842 |

Ελλάδα | 24 194 |

Ουγγαρία | 17 996 |

Ιρλανδία | 88 021 |

Ιταλία | 3 016 320 |

Λετονία | 88 095 |

Λιθουανία | 341 738 |

Λουξεμβούργο | 4 496 |

Μάλτα | 1 652 |

Κάτω Χώρες | 1 641 360 |

Πολωνία | 626 826 |

Πορτογαλία | 10 386 |

Ρουμανία | 832 927 |

Σλοβακία | 65 |

Σλοβενία | 90 054 |

Ισπανία | 224 |

Σουηδία | 163 541 |

Ηνωμένο Βασίλειο | 1 042 301 |

ΣΥΝΟΛΟ | 11 237 207 |

3. Αριθμός εγγράφων που έχουν καταχωριστεί στη βάση δεδομένων για τα ταξιδιωτικά έγγραφα που έχουν κλαπεί

2005 | 2007 |

Κράτη μέλη της ΕΕ | 6 394 305 | 11 237 207 |

Τρίτες χώρες | 2 449 300 | 4 484 545 |

Σύνολο | 8 843 605 | 15 721 752 |

4. Αριθμός ερευνών στη βάση δεδομένων για τα ταξιδιωτικά έγγραφα που έχουν κλαπεί

2005 | 2007 |

Κράτη μέλη της ΕΕ | 8 520 | 4 202 000 |

Τρίτες χώρες | 34 796 | 6 232 469 |

Σύνολο | 43 316 | 10 434 469 |

5. Αριθμός περιπτώσεων σύμπτωσης δεδομένων («hits») στη βάση δεδομένων για τα ταξιδιωτικά έγγραφα που έχουν κλαπεί

2005 | 2007 |

Κράτη μέλη της ΕΕ | 381 | 1 599 |

Τρίτες χώρες | 457 | 2 180 |

Σύνολο | 838 | 3 779 |

[1] COM(2006) 167.

[2] 910/1/06 ENFOPOL 108 SIRIS 108, 8 Ιουνίου 2006.